Jojit Lorenzo

Si Jojit Lorenzo ay isang artista sa teatro, telebisyon at pelikula, at isang potograpo mula sa Pilipinas. Kilala siya sa kanyang pagganap sa pelikulang Changing Partners kung saan nagwagi siya bilang Pinakamahusay na Aktor sa Cinema One Originals Film Festival ng 2017. Sa parehong pelikula, nanomina siya bilang Pinakamahusay na Aktor sa ibang naggawad ng parangal tulad ng FAMAS, Gawad Urian at Star Awards for Movies. Nanalo din siya bilang Pinakamahusay na Pansuportang Aktor sa pagganap niya sa pelikulang Anatomiya ng Korupsiyon noong 2011 na Cinema One Originals Film Festival.

Kabilang sa iba pa niyang pelikula ang Miracle in Cell No. 7, Last Supper No. 3 at Goyo: Ang Batang Heneral, kung saan ginampanan niya ang isang potograpong si Miguel Laureano na kinunan ang mga litrato ni Gregorio del Pilar, na ginampanan naman ni Paulo Avelino. Sa telebisyon, lumabas siya sa iba't ibang serye tulad ng Pari 'Koy, Walang Hanggan at Poor Señorita. Tinuturing niya ang pagpasok sa Batibot, isang palabas sa telebisyon na pambata, ang kanyang big break o pambihirang tagumpay sa pagpasok sa shobis.

Karera

Nagsimula si Jojit gumanap sa mga palabas sa entablado tulad ng Noli Me Tangere at El Filibusterismo noong nasa mataas na paaralan siya. Nagkaroon din siya ng pagsasanay sa pag-arte noong nag-aaral siya sa mataas na paaralan. Nagtapos siya sa Pamantasang De La Salle sa kursong Batsilyer sa Agham Pangkompyuter na may espesyalisasyon sa Teknolohiyang Kompyuter. Nang natapos siya sa kolehiyo, nagsanay muli siya sa pag-arte noong 1989 at nagsimulang umarte para sa Bulwagang Gantimpala bilang aktor sa teatro. At napunta din siya sa ibang organisasyong pang-teatro tulad ng PETA, Dulaang UP at Tanghalang Pilipino. Ginagawa niya ang pagsali sa mga dula habang may trabaho sa HSCB, isang kilalang pananalaping kompanya.

Sa mundo ng pelikula at telebisyon, tinuturing niya ang pagpasok sa pambatang palabas sa telebisyon na Batibot bilang kanyang big break o pambiharang tagumpay. Simula noon, lumabas na siya sa iba't ibang mga palabas sa pelikula at telebisyon. Una siyang napansin sa pelikulang Last Supper No. 3 na isang pelikulang sinama sa Cinemalaya. Nagbigay parangal sa kanya ang pagganap niya sa mga pelikulang Anatomiya ng Korupsiyon (2011) bilang Pinakamahusay na Pansuportang Aktor at Changing Partners (2017) bilang Pinakamahusay na Aktor na binigay sa Gabi ng Parangal ng Cinema One Originals Film Festival. Sa pagganap niya sa Changing Partners, nanomina naman siya bilang Pinakamahusay na Aktor ng iba't ibang naggawad ng parangal tulad ng FAMAS, Gawad Urian at Star Awards for Movies. Nagsimula ang pelikulang Changing Partners bilang dula musikal sa teatro noong 2016 sa Virgin Labfest sa Sentrong Pangkultura ng Pilipinas at muling ipinalabas bilang dula noong 2018 sa PETA kung saan ginanap pa rin Jojit ang kanyang karakter.

Kabilang sa mga ibang pelikulang naging pansuportang aktor siya ang Lola, Azucena, Yaya Angelina, Txt, Now That I Have You, Bakit Hindi Ka Crush ng Mo, Born to Love You, at Instant Mommy. Maliban sa pagiging artista, isa rin siyang potograpo. Madalas din siyang gumanap bilang potograpo sa mga pelikulang kabilang siya tulad sa Goyo: Ang Batang Heneral at Miss Granny. Sa telebisyon, lumabas siya sa ilang mga seryeng pantelebisyon tulad ng Walang Hanggan, Kung Ako'y Iiwan Mo, Minsan Lang Kita Iiibign at Pari 'Koy. Nagturo din siya ng mga kurso sa pag-arte.

Noong Pebrero 2020, ipinabatid na makakasama siya sa mga tauhan sa bersyong pang-teatro ng Tabing Ilog na naging palabas sa ABS-CBN na nagsimula noong dekada 1990 at tumagal hanggang 2003. Ngunit nakansela ito dahil sa pandemyang COVID-19.

Personal na buhay

Lumaki si Jojit sa pamilyang Mormon at wala siyang asawa. Ang kapatid niyang si Jovel Lorenzo ay isa potograpo din ngunit naunang pumasok si Jojit sa mga klase tungkol sa potograpiya.

Mga sanggunian

Mga artista mula sa Pilipinas